獨家專訪:淡出娛圈 做人妻逾10年 關秀媚驚爆離婚:學識同自己和解
第一代「晶女郎」關秀媚(Shooky)淡出娛圈18年,仍不時成為網上話題。狀態大勇的她,日前接受本報獨家專訪,激罕談及感情事,原來她與李煒尚曾秘婚超過10年,更驚爆兩人於3年前已結束了16年的感情,現處於單身狀態!
Shooky向來在感情事上保持低調,今次難得接受專訪,被問到是否仍與演員李煒尚愛情長跑中?性格爽朗的Shooky大方回應已經落幕的婚姻故事:「我以前極少講感情事,再加上淡出娛圈,就連結婚都冇講,但依家既然問到,都冇必要隱瞞,呢件事(指離婚)我已經放下咗。(係咪出現第三者?)有時好多事情嘅發生,都係一種體驗,等自己去搵答案,然後再揭開新一頁,要學識同自己和解。(準備好再拍拖未?)冇刻意諗,隨緣自在。」
重新出發充實自己
Shooky曾憑電影《每天愛您8小時》入圍台灣金馬獎最佳女配角,多年來亦有不少導演想與她合作,她直言兩年半前曾有一個劇本令她印象深刻,可惜當時自己不在狀態,只能忍痛婉拒:「除咗要適應新生活,差唔多同一時間,我有兩隻收養咗好多年嘅流浪貓喺短短兩個月先後離開咗我,當時覺得好傷心,成個人都好亂,亦覺得要停一停,要先照顧好自己嘅身體,思想要積極。經歷咗咁多嘢,我都只係同一個閨蜜講咗,佢話我處事成熟、冷靜咗。」
經過一番休息,Shooky現時重新出發,近年積極學習電腦、普通話,以及不停了解外國產品,她謂:「其實我一直都有做唔同類型嘅投資,以前股票、地產,亦有引進一啲外國嘅優質產品嚟香港,我唔係淨係攞錢出嚟投資,係會落手落腳做,力不到不為財,希望下年香港嘅經濟會好。」
本文連結 : https://orientaldaily.on.cc/content/娛樂/odn-20240428-0428_00282_061/獨家專訪:淡出娛圈--做人妻逾10年--關秀媚驚爆離婚:學識同自己和解